
Uvod

Lokalna samouprava je autonomni sistem upravljanja lokalnim zajednicama, konstituisanim na užim delovima državne teritorije. Ona je istovremeno originerna i osnovna organizacija vlasti. Razvijenost lokalne samouprave je i jedan od uslova demokratije i pravne države. Kako je samouprava lokalnim zajednicama pravo građana obično garantovano ustavom, za državu ono znači obavezu da stvori uslove za kontinuirano funkcionisanje lokalne zajednice kao celine.
Nastanak 

Prve forme lokalne samouprave mogu se prepoznati u Evropi XV i XVI veka u vidu komuna, srednjovekovnih gradova kojima su kralj ili feudalci putem povelja i statuta davali status slobodnih gradova. Ipak, otadžbinom lokalne samouprave, onakve kakvom je danas poznajemo, smatra se Engleska koja je prva imala originerne i samostalne oblike upravljanja na užim teritorijama.

Koliko je značaj lokalne samouprave veliki, svedoči usvajanje Evropske povelje o lokalnoj samoupravi iz 1985. godine od strane Evropskog saveta

Podela Srbije na opštine i gradove
koja jamči osnove tzv. lokalne demokratije, razrađujući najvažnije elemente statusa lokalne samouprave. Tako, lokalnu samoupravu odlikuje nekoliko karakteristika: izvorna nadležnost, odlučivanje neposredno ili putem predstavništva, finansijska sredstva, samostalnost oslikana i kroz pravo na udruživanje lokalnih zajednica u saveze i zaštita prava na lokalnu samoupravu. 

Oblici
U svetu postoji više oblika organizovanja lokalne samouprave. Dok je u Engleskoj uobličena aktima parlamenta i poveljama, lokalna samouprava formirana je u vidu okruga, srezova i parohija, u SAD, lokalna samouprava regulisana je u okviru ustava i zakona federalnih jedinica, stoga u SAD postoji više različitih sistema lokalne samouprave: model mer-savet, menadžerski i komisijski model, kao i poseban model u varošima Nove Engleske. S druge strane, Francuska poznaje opštine, departmane i regione, s tim što i gradske i seoske opštine tretira na isti način (tzv. monotipne opštine). Lokalna samouprava može biti organizovana kao jednostepena kao u Švajcarkoj, dvostepena poput onih u SAD, ili trostepena odnosno kao višestepena u Engleskoj ili Francuskoj. Stepen učešća građana u upravljanju lokalnom zajednicom takođe sa razlikuje od zemlje do zemlje (neposredno u SAD, u obliku kabinetske vlade u Francuskoj itd.). Lokalna samouprava se formira prema kriterijumima koji se uglavnom tiču homogenosti, privrednih kapaciteta lokalne zajednice i gravitiranja određenim institucijama od vitalne važnosti za njeno funkcionisanje. Još jedan od uslova njenog opstanka jesu finansijska sredstva koja crpi iz izvornih prihoda ali i iz državnog budžeta, s obzirom da pored izvornih poslova od neposrednog interesa za njene članove, izvršava i poslove poverene zakonom.

Lokalna samouprava u Srbiji 

U Srbiji, jedinice lokalne samouprave su opštine, gradovi i grad Beograd, kako piše u Ustavu RS iz 2006. godine koji određuje položaj jedinica lokalne samouprave, nadležnost opština, pravne akte koje donosi, organe, nadzor nad njenim radom i zaštitu. Zakon o lokalnoj samoupravi razrađuje ove kategorije, tako i obavezu Republike odnosno teritorijalne autonomije da obezbede sredstva jedinici lokalne samouprave kada izvršava prava i dužnosti iz kruga poverenih poslova. Takođe, Zakonom o ministarstvima iz 2007. godine predviđa se formiranje Agencije za razvoj infrastrukture lokalne samouprave kao stručne službe Vlade RS čiji je cilj ravnomerno podsticanje razvoja i unapređenje infrastrukture loklne samouprave povezivanjem finansijskih organizacija, predstavnika nadležnih organa drugih zemalja, gradova i opština i određivanjem tzv. prioritetnih investicionih projekata.

Teritorijalna organizacija Republike Srbije


Okruzi Republike Srbije

Republika Srbija je uređena Zakonom o teritorijalnoj organizaciji, usvojenim u Narodnoj Skupštini 29. decembra 2007. godine[1]. Prema Zakonu, osnov teritorijalne organizacije i lokalne samouprave čine opštine, gradovi, naseljena mesta i autonomne pokrajine.

U Republici Srbiji postoji 29 okruga, od toga je 17 u centralnoj Srbiji, 7 u Vojvodini i 5 na Kosovu i Metohiji.

· centralna Srbija: Mačvanski, Kolubarski, Podunavski, Braničevski, Šumadijski, Pomoravski, Borski, Zaječarski, Zlatiborski, Moravički, Raški, Rasinski, Nišavski, Toplički, Pirotski, Jablanički i Pčinjski.

· Vojvodina: Severno-Bački, Srednje-Banatski, Severno-Banatski, Južno-Banatski, Zapadno-Bački, Južno-Bački i Sremski.

· Kosovo i Metohija: Kosovski, Pećki, Prizrenski, Kosovsko-Mitrovački i Kosovsko-Pomoravski.

Grad Beograd ima status posebne teritorijalne jedinice u Srbiji, koja ima svoju autonomnu upravu: Skupštinu grada, gradonačelnika i Gradsku vladu. Teritorija Beograda je podeljena na 17 opština, koje imaju svoje lokalne organe vlasti. Podela grada Beograda na gradske opštine utvrđuje se statutom grada Beograda.

Nakon prelaska Kosova i Metohije pod privremenu upravu UNMIK 1999., u ovoj pokrajini je usvojena drugačija teritorijalna organizacija. Okruzi kakve poznaje Republika Srbija (opisani u ovom članku) funkcionišu (u obimu već prema okolnostima) jedino u sredinama koje većinski nastanjuju Srbi.

Gradovi u Srbiji

Gradovi u Srbiji su teritorijalne jedinice utvrđene Zakonom o teritorijalnoj organizaciji Republike Srbije[1], koja predstavlja ekonomski, administrativni, geografski i kulturni centar šireg područja i ima više od 100.000 stanovnika.

Teritorija za koju se obrazuje grad, predstavlja prirodnu geografsku celinu, ekonomski povezan prostor koji poseduje izgrađenu komunikaciju među naseljenim mestima sa sedištem grada kao gravitacionim centrom.

Prema Zakonu o teritorijalnoj organizaciji Republike Srbije izglasanom 28. decembra 2007. u Narodnoj skupštini, Srbija ima 24 grada zajedno sa gradom Beogradom.

Istorija 

Do donošenja važećeg zakona u Srbiji se pri određivanju statusa gradskih i ostalih naselja koristio popis stanovništva iz 1981. godine kao administrativno-pravni kriterujum, po kome su naselja zakonskim propisima proglašavana za gradska; po toj dihotomnoj podeli postojala su gradska naselja (ne gradovi) i ostala naselja (ne sela). Po popisima stanovništva 1953, 1961. i 1971. godine imali smo trihotomnu podelu naselja na osnovu kombinovanog, demografsko - statističkog kriterijuma u odnosu broja stanovnika naselja i procentualnog učešća nepoljoprivrednog stanovništva. Na tim popisima su postojala seoska, mešovita i gradska naselja. Gradska naselja su mogla imati najmanje 2.000 stanovnika i to samo ukoliko su pored toga imali i preko 90% nepoljoprivrednog stanovništva. Ovu trihotomnu podelu kod nas je uveo poznati demograf Miloš Macura.

Zakon o teritorijalnoj organizaciji Republike Srbije

Zakon o teritorijalnoj organizaciji Republike Srbije je donet prvenstveno jer predstavlja preduslov za celovitu primenu ustavnih odredaba o lokalnoj samoupravi i teritorijalnoj autonomiji, a naročito onih ustavnih rešenja koja regulišu položaj opštine i grada. Takođe, donošenje ovog Zakona bio je uslov za raspisivanje i održavanje izbora za poslanike skupštine Vojvodine, odnosno za odbornike skupština jedinica lokalne samouprave. 

Zakon najpre propisuje da teritorijalnu organizaciju Republike Srbije čine opštine, gradovi i grad Beograd kao teritorijalne jedinice i autonomne pokrajine kao oblik teritorijalne autonomije. Takođe, propisuje se da teritoriju opštine, grada i grada Beograda čine naseljena mesta, odnosno katastarske opštine koje ulaze u sastav ovih jedinica lokalne samouprave. 

Uočljivo je da Zakon pravi razliku između inicijative i predloga za promenu naziva postojećeg nasljenog mesta. Tako, inicijativu za promenu naziva naseljenog mesta, zatim za određivanje naziva novonastalog mesta, odnosno za utvrđivanje da je naseljeno mesto prestalo da postoji, može pokrenuti skupština jedinice lokalne samouprave, građani, mesna zajednica i drugi zainteresovani organi zajednice, dok predlog mogu podneti skupštine jedinice lokalne samouprave. Dakle, pravnim subjektima koji mogu podneti inicijativu je uskraćeno ovlašćenje za podnošenje predloga. 

Zakon o teritorijalnoj organizacij, poput Zakona o lokalnoj samoupravi, takođe određuje kriterijume po kojimase određena teritorija može smatrati opštinom, odnosno gradom. Kao kvantitativni uslov se pominje broj stanovnika - u slučaju opštine 10 000, odnosno grada 100 000. Posebni eknomski, geografski ili istorijski razlozi se i u ovom Zakonu tretiraju kao kriterijumi za dobijanje statusa opštine odnosno grada u izuzetnim slučajevima, pri čemu nepreciznost u njihovom definisanju otvara prostor za arbitrarna tumačenja u konkretnim slučajevima. 

Zakonom je predviđeno da se nova opština obrazuje spajanjem dve ili više postojećih opština ili izdvajanjem dela teritorije iz jedne ili više postojećih opština u novu opštinu, a opština se može ukinuti i njena teritorija pripojiti jednoj ili više postojećih opština. S tim u vezi, predsednik Narodne skupštine je dužan da raspiše izbore za odbornike skupštine nove opštine u roku od 6 meseci od dana stupanja na snagu zakona kojim je nova opština osnovana. U novim opštinama obrazovaće se opštinska uprava u roku od 30 dana od dana izbora izvršnih organa opštine. 

Autonomne pokrajine su autonomne teritorijalne zajednice u kojima građani ostvaruju pravo na pokrajinsku autonomiju. Zakon proklamuje da Republika Srbija ima Autonomnu pokrajinu Vojvodinu i Autonomnu pokrajinu Kosovo i Metohija, a suštinska autonomija Autonomne pokrajine Kosovo i Metohija urediće se posebnim zakonom. 

Osvrtom na sve gore navedeno, nameće se sledeći zaključak i opšti utisak: Zakonom o teritorijalnoj organizaciji RS ne vrše se nikakve teritorijalne promene, ne obrazuju nove teritorijalne jedinice, već je ostavljena na snazi postojeća teritorijalna struktura, s tom novinom što je veći broj opština dobio status grada. 

Novi Zakon o lokalnoj samoupravi

Osvrtom na najnovija zakonska rešenja koja su sa novodonetim Zakonom o lokalnoj samoupravi stupila na pravnu snagu, jasno je da je došlo do značajnih izmena, ali istovremeno se stiče utisak da tek predstoji suštinska reforma postojećeg sistema organa i vlasti lokalne samouprave u našoj državi, kao i njihove interakcije sa drugim institucijama vlasti u društvu. 

Novi Zakon o lokalnoj samoupravi stupio je na snagu 29.12.2007. (Službeni glasnik RS, 129/2007). Motivi za njegovo donošenje leže pre svega u potrebi usklađivanja sistema lokalne samouprave sa novim Ustavom Republike Srbije, kao i u obezbeđivanju uslova za održavanje lokalnih izbora. 

Ovaj Zakon normira sledeće oblasti: jedinice lokalne samouprave i kriterijume za njihovo osnivanje, nadležnosti, organe, nadzor nad njihovim radom i aktima, zaštitu lokalne samouprave, kao i druga pitanja od značaja za ostvarivanje prava i dužnosti jedinica lokalne samouprave. 

Jedna od najznačajnijih novina koje Zakon o lokalnoj samoupravi donosi jeste mogućnost jedinica lokalne samouprave da imaju sopstvenu imovinu i samostalno upravljaju njome. Međutim, predviđa se da će ova ovlašćenja lokalnih jedinica biti regulisana posebnim zakonom što praktično znači da će primena ovog propisa biti moguća tek nakon donošenja zakona kojim se posebno uređuje ova oblast. Takođe, Zakon pominje samo "samostalno upravljanje" što ostavlja nedoumicu u vezi prava raspolaganja imovinom od strane lokalnih samouprava. 

Dalje, novim zakonskim propisima se uvodi kvantitativni kriterijum po kome određena jedinica može dobiti pravni status opštine, odnosno grada (da bi određena teritorijalna jedinica dobila status opštine potrebno je da ima najmanje 10 000 stanovnika. U slučaju grada zahteva se najmanje 100 000 stanovnika). Međutim, Zakon predviđa mogućnost dodeljivanja pravnog statusa opštine, odnosno grada i u slučajevima kada za to postoje ekonomski, geografski ili istorijski razlozi. Ne precizirajući dalje ovu formulaciju, ova norma otvara put različitim tumačenjima, odnosno mogućim zloupotrebama u konkrentim slučajevima u praksi. 

Ovlašćenja lokalnih organa su pretrpela značajne izmene - napušta se princip podele vlasti i usvaja većinski skupštinski sistem (najveći broj ovlašćenja prenet je na skupštinu). Lokalni parlament sada vrši izbor izvršnih organa dok opštinskom veću pripada donošenje svih značajnih izvršnih odluka. Predsedniku opštine su tako prepušteni mahom operativni i protokolarni poslovi. Osim toga, uveden je i novi institut - pomoćnik predsednika opštine, koji ima savetodavnu ulogu. Predsednik opštine može imati najviše tri pomoćnika, a gradonačelnik pet. 

Kada je reč o neposrednoj participaciji građana u ostvarivanju lokalne samouprave, najznačajnija novina ovog Zakona jeste odredba koja normira da je odluka doneta na referendumu obavezna i kao takvu, skupština je ne može staviti van snage niti eventualnim izmenama i dopunama menjati njenu suštinu. 

U okviru regulisanja međusobnih odnosa centralnih i lokalnih organa, najbitnija promena se odnosi na uslov po kome se skupština lokalne samouprave raspušta ukoliko se u roku od mesec dana od njenog konstituisanja ne izabere opštinsko veće odnosno predsednik opštine. Smatra se da je intencija zakonodavca bila sprečavanje eventualnih blokada u funkcionisanju lokalne vlasti. 

Konačno, potrebno je naglasiti da novi Zakon u okviru zaštite lokalne samouprave eksplicitno pominje samo Zaštitnika građana i Savet za međunacionalne odnose. Prethodni Zakon je predviđao i Savet za razvoj i zaštitu lokalne samouprave koji je imao funkciju demokratskog uticaja građana na način rada lokalne samouprave i njeno unapređenje. 

Opština

Opština je najniža teritorijalna jedinica u kojoj se ostvaruje lokalna samouprava. Obrazuje se za jedno ili više naseljenih mesta, a u nekim slučajevima može biti obrazovana i za deo naseljenog mesta.

Opština ostvaruje svoje nadležnosti na osnovu Ustava, zakona i statuta opštine i ima pravo da se bavi svim pitanjima od lokalnog interesa, osim onih pitanja koja su dodeljena u nadležnost nekom drugom nivou vlasti.

Opštine su u Srbiji definisane Zakonom o teritorijalnoj organizaciji Republike Srbije.

Osim u Srbiji, opštine su najniža teritorijalna jedinica i u ostalim državama nastalim raspadom bivše Jugoslavije: Sloveniji, Hrvatskoj, Bosni i Hercegovini, Crnoj Gori i Makedoniji.

Poslovi opštine 

Poslovi opštine su poslovi samostalne nadležnosti i preneseni poslovi državne uprave.

Poslovi iz samostalne nadležnosti opština obuhvataju poslove na planu regulatornih radnji i upravljanja opštinom i poslove pružanja usluga. U poslove regulatornih radnji i upravljanja opštinom spada donošenje razvojnih, prostornih i drugih planova i programa, budžeta i završnog računa budžeta, upravljanje opštinskom imovinom, obrazovanje opštinske administrativne službe i dr. U poslove pružanja usluga uređenje i obezbeđenje obavljanja komunalnih delatnosti, obavljanje specifičnih usluga u oblasti kulture, obrazovanja, sporta, zdravstva, socijalne zaštite, turizma, ugostiteljstva, zaštite životne okoline i u drugim oblastima privrede i društvene delatnosti.

Preneseni poslovi državne uprave su poslovi koje Republika prenosi na opštinu kad je to po zakonu uz predhodno obavljene konsultacije sa opštinama. Prilikom prenošenja poslova državne uprave na opštine, Republika je dužna opštinama dodeliti i finansijska sredstva i obezbediti druge potrebne uslove za njihovo efikasno izvršavanje.

Organi opštine
Organi opštine su skupština opštine i predsednik opštine. Novina po novom zakonu je to što lokalna uprava nije poseban opštinski organ, nego je kao deo izvršne funkcije odgovorna predsedniku kao nosiocu izvršne vlasti u opštini i nema poseban subjektivitet koji imaju organi opštine.

Zakon o lokalnim izborima

Zakon o lokalnim izborima reguliše izborni sistem za odbornike jedinica lokalne samouprave. 

Nova zakonska regulativa uređuje osnovne elemente izbornog sistema za odbornike lokalnih skupština. Zakonom se predviđa da mandat odbornika traje 4 godine, a rok u kome se izbori moraju sprovesti iznosi najkasnije 30 dana pre isteka mandata prethodno izabranih lokalnih predstavnika. Zakonodavac posebno povlači da se izbor odbornika vrši u opštini kao jednoj izbornoj jedinici , kao i da se mandati dodeljuju srazmerno broju osvojenih glasova na izborima. 

Novim propisima se takođe uređuju: prava i dužnosti izbornih organa; proces kandidovanja; sprovođenje izbora; utvrđivanje i objavljivanje izbornih rezultata; prestanak mandata i ponovni izbori; zaštita izbornog prava, kao i troškovi sprovođenja izbora. 

Pomenuti Zakon uvodi kao novinu da se članovi izbornih komisija imenuju na predlog odborničkih grupa (tačnije, po prvi put se to izričito predviđa), kao i da ni u jednom izbornom organu nijedna politička stranka ili koalicija ne može imati više od polovine svojih članova. Osim toga, predlagač mora imati na listi najmanje polovinu od ukupnog broja odbornika koji se bira da bi stekao pravo na članstvo u proširenom sastavu izbornog organa. 

Kada je reč o kandidovanju, kod lok. jedinica sa manje od 20 000 birača, novi Zakon predviđa da cela izborna lista treba biti podržana potpisima najmanje 200 birača, dok se u jedinicama lokalne samouprave sa više od 20 000 birača za svakog kandidata pojedinačno mora obezbediti podrška od 30 potpisa - što za posledicu može imati otežavanje učešća na izborima malim strankama i grupama građana. Novina je i izostavljanje odredbe po kojoj su podnosioci liste, između ostalog, bili u obavezi da podnesu i koalicioni sporazum kojim se predviđa način raspodele mandata - čime je otvorena mogućnost postizbornih nesporazuma i neslaganja između koalicionih partnera. 

Jedna od najvidljivijih promena je odredba novog Zakona po kojoj odbornik, sa jedne strane, i podnosilac liste sa druge, mogu zaključiti ugovor o regulisanju međusobnih odnosa, koji može predvideti pravo podnosioca izborne liste da podnese ostavku na funkciju odbornika u njegovo ime. Povrh svega, zakonodavac nije propisao ni uslove pod kojima se ostavka može potpisati, čime je ozbiljno ugrozio samostalnost izabranih predstavnika. 

Osvrtom na novodoneti Zakon o lokalnim izborima, može se reći da su suštinske promene izostale; naime, iako su postojale inicijative da se napusti proporcionalni i učini zaokret ka većinskom izbornom sistemu, novim propisima je zadržan proporcionalni sistem raspodele mandata. Sa druge strane, napušteno je prethodno rešenje o neposrednom izboru predsednika opština koji će se ubuduće birati u lokalnim skupštinama. 

Lokalni izbori u Srbiji 2008. su održani 11. maja 2008. godine.

Predsednik Narodne skupštine Republike Srbije Oliver Dulić je raspisao izbore 29. decembra 2007. Prethodno je parlament Srbije usvojio paket izmena zakona kojima se određuje lokalna samouprava, čime su ispunjeni svi uslovi iz Ustavne povelje za raspisivanje lokalnih izbora.

Građani Srbije upisani u biračke spiskove su birali odbornike u 24 skupštine gradova i 150 skupština opština.

Propisi
Zakonom o lokalnim izborima predviđeno je da se odbornici skupština opština i gradova biraju po proporcionalnom izbornom sistemu, a ulazak u lokalne parlamente obezbediće one liste kandidata koje osvoje najmanje pet odsto glasova birača. Predizborne koalicije će za ulazak u lokalni parlament morati da osvoje najmanje sedam odsto glasova.

Izmene
U prethodnom zakonu cenzus za ulazak u lokalni parlament je bio tri odsto. Najznačajnija novina u zakonu je što građani više neće birati gradonačelnike na direktnim izborima, već će to činiti odbornici.

Zaključak

Smisao i suština lokalne samouprave
Proučavanje, nastanak, razvoj i funkcija lokalne samouprave smatra se jednim od najtežih i najsloženijih pitanja teorije ustavnog prava, teorije države i prava, a ponajviše i same političke prakse.

Sa teritorijalno-političko pravnog stanovišta lokalna samouprava predstavlja lokalno organizovanje vlasti koja ima određeni stepen slobode, samostalnosti i materijalnih mogućnosti za ostvarivanje, svojih, izvornih i pravnim sistemom garantovanih funkcija.

Osnovna i najbitnija pretpostavka od suštinskog značaja za autentično autonomno ostvarivanje lokalne samouprave jeste postojanje i garantovanje ljudskih prava i sloboda, kao i postojanje demokratskih društvenih odnosa.

Treba istaći da ima mišljenja da je lokalna samouprava prevaziđena i anahrona i da ona, u stvari, praktično ne postoji, ili ukoliko postoji predstavlja smetnju procesu globalizacije, integracije, planiranju ekonomskog i sveukupnog razvitka zemlje; racionalnoj organizaciji uprave, a naročito onih javnih službi koje mogu efikasno funkcionisati samo po kriterijumima tehničkih pravila: Tehnička baza javnih službi ne poznaje i ne priznaje tradicionalno političko-teritorijalne granice, protivna je lokalnim i sitnim merilima i nema vremena da čeka, a još manje da prihvati raspravljanje o odlučivanju u okviru malih i tradicionalnih jedinica i od strane nekompetentnih i često nezainteresovanih političara koji su amateri u pogledu efikasnog rešavanja stvarnih problema i zahteva upravljanja vitalnim službama, organima i institucijama savremenog društva.

Rešavanje globalne krize u koju je zapala lokalna samouprava, zbog urbanizacije, industrializacije i brojnih drugih razloga, čini se da je moguće prevazići na dva načina: a) planiranjem razvoja novih kvalitativnih i kvantitativnih zajednica ljudi na području mesta stanovanja i b) davanje i rešavanje novih sadržaja lokalne samouprave na tim područjima. Drugim rečima to znači da političko teritorijalna organizacija lokalnih zajednica treba da se zasniva na formiranju optimalnih urbanističkih, ekonomskih, socioloških jedinica u kojima se bitno poboljšavaju uslovi za jačanje zajedništva među ljudima u realizaciji njihovih brojnih, autentičnih interesa i potreba. Lokalna samouprava je nezamenjljiv oblik teritorijalno-društvenog organizovanja, samo treba realno i optimalno organizovati i dati sadržinu tim zajednicama, jer život u svakoj državi se odvija u lokalnim zajednicama i tu se zadovoljavaju osnovne, bolje reći nasušne potrebe građana a država obavlja one osnovne funkcije vlasti koje su zajedničke za sve građane a to su: odbrana, bezbednost, spoljna politika, jedinstvena moneta, globalni razvoj i osnove fiskalne i monetarne politike i stvaranje legislativno-zakonodavno pravnog miljea za ostvarivanje ljudskih prava i sloboda i organizacije državne vlasti.

Ovde se može postaviti i još jedno krucijalno pitanje, a to je koliko političke partije - stranke podstiču ili sputavaju demokratske procese u lokalnim zajednicama jer pitanja iz nadležnosti lokalne vlasti kao što su uređenje zelenih površina, centralno grejanje, pitanje čistoće, gradski javni prevoz, uređenje grobalja, sportskih igrališta, trotoara i dr. da li treba da budu pitanja političko-interesnog i ideološkog karaktera što je osnova rada i delovanja političkih partija. Ako višepartijski sistem omogućava i podstiče demokratizaciju društvenih odnosa u lokalnim zajednicama i obezbeđuje brži ukupni društveni napredak onda je on bitan uslov postojanja lokalne samouprave. Drugim rečima, političko partijski i ideološki i interesni partikularizam gubi značaj na lokalnom nivou i on treba da bude u funkciji pluralizma ideja lišenih političko-ideološkog karaktera, koje su u funkciji afirmacije najboljih i demokratskih rešenja o istoj stvari u zadovoljavanju neposrednih i autentičnih interesa građana u lokalnoj zajednici.

